b'\n_START_ARTICLE_\nBuksv\xc3\xb8mmere\n_START_SECTION_\nUtseende\n_START_PARAGRAPH_\nBuksv\xc3\xb8mmere er generelt sm\xc3\xa5 til middels store (2,5 \xe2\x80\x93 15 mm) teger som lever i ferskvann. Kroppen er parallellsidig og avlang, litt flat, gjerne m\xc3\xb8rk med fine, lyse tverrstriper p\xc3\xa5 forkroppen. Hodet er omtrent s\xc3\xa5 bredt som resten av kroppen, mye bredere enn langt med avrundet framkant og middelsstore til store fasett\xc3\xb8yne som ikke stikker ut. Antennene er sm\xc3\xa5 og knapt synlige. Sugesnabelen er ganske kort og butt og peker nedover, ansiktet sett forfra er mer eller mindre trekantet. Pronotum er bredere enn langt, rundet foran. Forvingene er vanligvis l\xc3\xa6raktige, ofte med nettaktig m\xc3\xb8nster, men det finnes ogs\xc3\xa5 noen kortvingede arter._NEWLINE_Kroppen har korte h\xc3\xa5r for at atmosf\xc3\xa6risk luft skal \xc2\xabfeste\xc2\xbb seg til kroppen. S\xc3\xa6rlig bakbeina er lange og \xc3\xa5relignende (sv\xc3\xb8mmef\xc3\xb8tter), mens forbeina er korte og brukes til \xc3\xa5 gripe mat og til \xc3\xa5 holde seg fast i vegetasjonen.\n_START_SECTION_\nLevevis\n_START_PARAGRAPH_\nBuksv\xc3\xb8mmerne holder gjerne til i de dypere vannlag, hvor de lever av alger og planterester som de virvler opp fra bunnen. Mange arter er ogs\xc3\xa5 rovdyr som angriper ulike sm\xc3\xa5 virvell\xc3\xb8se dyr, for eksempel vannlopper. De sv\xc3\xb8mmer godt, men er ikke p\xc3\xa5 langt n\xc3\xa6r like raske som ryggsv\xc3\xb8mmere (Notonectidae), og sv\xc3\xb8mmer i motsetning til disse med ryggen opp. De fleste av artene er gode og utholdende flygere som kan forflytte seg betydelige avstander mellom egnede dammer._NEWLINE_De sv\xc3\xb8mmer med buken ned, luftreserven holdes vesentlig under vingene. _NEWLINE_De finnes i ferskvann, helst i stillest\xc3\xa5ende vann. Den korth\xc3\xa5rete kroppen gj\xc3\xb8r at luftbobler fester seg til kroppen under dykking. Luftlaget gj\xc3\xb8r at de kan f\xc3\xa5 en s\xc3\xb8lvfarge p\xc3\xa5 kroppen. Buksv\xc3\xb8mmere kan oppholde seg under vann ganske lenge. _NEWLINE_Buksv\xc3\xb8mmere er nebbmunner, det vil si at de har sugende munndeler. Men ulikt mange andre vannteger er sugesnabelen ikke s\xc3\xa6rlig spiss, og de kan ikke stikke et menneske. Buksv\xc3\xb8mmerne kan lage lyd ved \xc3\xa5 stridulere, denne "sangen" er godt h\xc3\xb8rbar om man holder dyrene i et akvarium._NEWLINE_Buksv\xc3\xb8mmere har ufullstendig forvandling, overgang fra nyklekt larve til det voksne kj\xc3\xb8nnsmodne insektet g\xc3\xa5r gradvis gjennom flere nymfestadier.'